Parlement ontvang lys van LP's | Maroela Media
OVK-voorsitter Glen Mashinini (links) oorhandig die lys van 400 LP's en 430 lede van die provinsiale wetgewer aan hoofregter Mogoeng Mogoeng, wat dit op sy beurt aan die parlementêre waarnemende sekretaris, Baby Tyawa, oorhandig by 'n seremonie in Braamfontein (Foto: GCIS)
Die parlement het vandag die lys van 400 lede vir die Nasionale Vergadering van die sesde demokratiese parlement ontvang. Dit volg ná die Onafhanklike Verkiesingskommissie (OVK) die uitslag van die nasionale- en provinsiale verkiesing bekend gemaak het.
Hoofregter Mogoeng Mogoeng het die lys aan die waarnemende sekretaris van die parlement, Baby Tyawa, oorhandig. Mogoeng het die lys van die voorsitter van die OVK, Glen Mashinini, ontvang.
Altesaam 14 van die 48 politieke partye wat aan die verkiesing deelgeneem het, kwalifiseer vir verteenwoordiging in die nasionale vergadering.
Die eerste sitting van die nasionale vergadering vind op 22 Mei plaas en die eerste sitting van die nasionale raad van provinsies vind op 23 Mei plaas. LP's sal op 22 Mei beëdig word en die speaker, adjunkspeaker en president sal daarna aangewys word. Lede van die nasionale raad van provinsies sal op hul beurt die voorsitter, adjunkvoorsitter, huisvoorsitter en hoofsweep aanwys.
Ongeveer 45% van die LP's is vroue, het die OVK intussen gesê. Dit is 'n hoër verteenwoordiging as die 42% ná die verkiesing in 2014. Die wetgewer met die meeste vroue is Mpumalanga (ongeveer 50%). Slegs 35,71% vroue is verteenwoordigers in die Wes-Kaap.
Die gemiddelde ouderdom is 50 – dieselfde as in 2014. Die oudste LP (90 jaar oud) is dr. Mangosuthu Buthelezi, leier van die IVP. Die jongste LP (23 jaar oud) is Sibongiseni Ngcobo van die Demokratiese Alliansie. Die jongste lid van die provinsiale wetgewer is die 21-jarige Karabo Khakhau. Sy sal die DA in die Vrystaat verteenwoordig.
'Versigtig optimisties oor reserviste vir plaasaanvalle'
Die Soustrein kom al amper weer in beweging!
Hoe groot was die Pre Partytjie gewees
Ja die surkus begin nou. Die EFF sal almal weer vermaak.
Al daai vrouens het mans wat die tenders gaan kry. Ons gaan nog swaar kry. Jy leef in n droomwereld as jy dink dit gaan beter word.